በለይቶ ማቆያ ጥቅም ላይ የሚውሉ ቁሳቁሶች በአግባቡ እንደሚወገዱ ተገለጸ
አዲስ አበባ:- በለይቶ ማቆያዎች የጤና ባለሙያዎችና ታካሚዎች ከተገለገሉባቸው በኋላ የሚወገዱ እንዲሁም እንደገና መልሰው ጥቅም ላይ የሚውሉ የተለያዩ የሕክምናና ሌሎች የመገልገያ ቁሳቁሶች ኅብረተሰቡን ለቫይረሱ በማያጋልጥ መልኩ እንደሚወገዱና እንደሚጸዱ የኢትዮጵያ ኅብረተሰብ ጤና ኢንስቲትዩት አስታወቀ። 
ኢንስቲትዩቱ በተለይ ለአዲስ ዘመን ጋዜጣ በላከው መረጃ እንዳሳወቀው፤ በለይቶ ማቆያዎች የጤና ባለሙያዎችና ታካሚዎች የሚገለገሉባቸው የተለያዩ የሕክምናና ሌሎች የመገልገያ ቁሳቁሶች ኅብረተሰቡን ለኮሮና ቫይረስ እንዳያጋልጡ፤ ቁሳቁሶቹን ከተገለገሉባቸው በኋላ መልሰው ጥቅም ላይ የማይውሉትን በጥንቃቄ የማስወገድ እንዲሁም እንደገና መልሰው ጥቅም ላይ እንዲውሉ እየተደረገ ነው። 
ኢንስቲትዩቱ በለይቶ ማቆያ ክትትል የሚደረግላቸው ግለሰቦች መንግሥት ከሚያቀርበው ብርድ ልብስ፣ አንሶላ፣ ምግብና ውኃ እንዲሁም ከራሳቸው መቀየሪያ ልብስ በስተቀር ምንም ዓይነት ነገር ይዘው እንዲገቡ እንደማይፈቀድላቸው፣ የምግብ ተረፈ ምርት በለይቶ ማቆያዎች በተዘጋጀ ጉድጓድ እንደሚቀበር፤ ሌሎች ቆሻሻዎች ደግሞ በጤና ተቋማቱ በተዘጋጀ ጉድጓድና ኢንሲነሬትር እንደሚቃጠሉ አሳውቋል። 
የጤና ባለሙያዎች የተገለገሉባቸው የሕክምና መገልገያ ቁሳቁሶችን በተመለከተ ኢንስቲትዩቱ እንደገለጸው፤ ለአንድ ጊዜ ብቻ አገልግሎት የሚሰጡ የሕክምና መገልገያዎች ከአገልግሎት በኋላ በጥንቃቄ በተዘጋጀ ጉድጓድና ኢንሲነሬትር የሚቃጠሉ ሲሆን፤ እንደገና ጥቅም ላይ የሚውሉ የሕክምና መገልገያዎች ደግሞ በጸረ ብክለት ኬሚካል ተጸድተው ለአገልግሎት ዝግጁ እንደሚሆኑ አስረድቷል። 
በለይቶ ማቆያ ክትትልና ድጋፍ ሲደረግላቸው የቆዩ ግለሰቦች የቆይታ ጊዜያቸውን ጨርሰው ሲወጡ፤ ሲጠቀሙባቸው የነበሩ ብርድ ልብሶችና አንሶላዎች በላውንደሪ ታጥበው ለሌሎች አገልግሎቶች ዝግጁ እንዲሆኑ እየተደረገ ይገኛል ብሏል።
በተያያዘ ዜና የጤና ባለሙያዎችን ተጋላጭነት ለመቀነስ እውቀትና ክህሎትን የሚያሳድጉ የኢንፌክሽን መከላከልና መቆጣጠር ሥልጠናዎች በሁሉም ክልሎች ላሉ የጤና ባለሙያዎችና ድጋፍ ሰጪ ሠራተኞች እየተሰጠ እንደሚገኝ ኢንስቲትዩቱ ጠቁሞ፤ በጤና ተቋማት፣ በለይቶ ማቆያና ማከሚያዎች የኢንፌክሽን መከላከልና መቆጣጠር ሥራውን የሚከታተሉ ባለሙያዎች መመደባቸውም ተገልጿል።
ኢንስቲትዩቱ በጤና ተቋማት የኢንፌክሽን መከላከልና መቆጣጠር ትግበራ ክትትል እንደሚካሄድ ጠቁሞ፤ የኢንፌክሽን መከላከልና መቆጣጠር የሚመለከቱ የተለያዩ መመሪያዎች ተዘጋጅተው አገልግሎት ላይ እንዲውሉ ተደርጓል ብሏል።
አዲስ ዘመን ሰኔ 17/2012
ሶሎሞን በየነ